Charles III vapp Edinburghi hertsogina enne Briti troonile asumist.
**Edinburghi hertsog** (inglise keeles *Duke of Edinburgh*) on kuninglik hertsogitiitel Ühendkuningriigi aadlis (*Peerage of the United Kingdom*), mida on alates 1726. aastast loodud kolmel korral Briti kuningliku perekonna liikmete jaoks.

Praegune Edinburgi hertsog on Prints Edward. Emnne teda oli kuninganna Elizabeth II ja tema abikaasa prints Philipi vanim poeg Charles III, kes päris selle isa surma järel ja kandis seda kuni 8. septembrini 2022, mil ta kuninganna surma järel troonile asus ning tiitel kaotati.

Hertsogi abikaasa kannab viisakustiitlit Edinburghi hertsoginna.

Edinburghi hertsogid
--------------------

### Esimene loomine (1726)

Frederick, Walesi prints Philippe Mercier' maalituna (u 1735–1736).
Tiitli asutas kuningas George I 26. juulil 1726 Suurbritannia aadli koosseisus oma popojale prints Frederickile, kes sai järgmisel aastal ka Walesi printsiks. Tiitliga ühes loodi Suurbritannia aadli koosseisus viisakustiitlid Snowdoni parun (Caernarvoni krahvkond), Launcestoni vikont (Cornwalli krahvkond), Elthami krahv (Kenti krahvkond) ja Ely markii.

### Teine loomine (1866)

Alfred, Saxe-Coburgi ja\_Gotha hertsog (1881)
Kuninganna Victoria asutas tiitli uuesti 24. mail 1866, seekord Ühendkuningriigi aadli koosseisus, oma teise poja prints Alfredi jaoks tavapäraselt valitseva monarhi teisele pojale antava Yorki hertsogitiitli asemel. Hertsogitiitliga kaasnesid samuti Ühendkuningriigi aadli viisakustiitlid Kenti krahv ja Ulsteri krahv.

Kui Alfred sai 1893. aastal Saksi-Coburgi ja Gotha hertsogiks, jättis ta alles ka Briti aadlitiitlid. Ta ainuke poeg Alfred tegi 1899. aastal enesetapu, mistõttu Edinburghi hertsogkond ja sellega kaasnevad tiitlid kaotati.

### Kolmas loomine (1947)

Prints Philip, Edinburghi hertsog (1992)
Kolmandat korda, 19. novembril 1947, asutas tiitli kuningas George VI Philip Mountbatteni jaoks, kui too abiellus printsess Elizabethiga ja sai kuninga väimeheks. Elizabeth kandis kuni troonile tõusmiseni 1952. aastal koos nimega tiitlit "Tema Kuninglik Kõrgus Printsess Elizabeth, Edinburghi hertsoginna". Tiitliga kaasnesid Ühendkuningriigi aadli koosseisus olevad viisakustiitlid Merionethi krahv ja parun Greenwich (Londoni krahvkond).

Samal aastal varem oli Philip loobunud oma Kreeka ja Taani kuninglikest tiitlitest (ta sündis Kreeka ja Taani printsina, olles meesliinis Kreeka kuninga Geórgios I lapselaps ja Taani kuninga Christian IX lapselapselaps) ning õigusest Kreeka troonile. 1957. aastal sai Philipist Ühendkuningriigi prints.

2021. aastal päris prints Philipi surma järel tiitli tema poeg Charles III (toona Walesi prints), kes kandis seda kuni 8. septembrini 2022, mil ta Elizabeth II surma järel uueks monarhiks kuulutati ning tiitel sellega seoses kaotati.

### Neljas loomine (2023)

Praegune Edinburghi hertsog prints Edward (2015)
1999. aastal, mil prints Edward (toona Wessexi krahv) abiellus, teatas kuningakoda, et Edwardile antakse tulevikus Edinburgi hertsogkond. Mõte pärines prints Philiplt. Edward, kes toona oli troonipärilusjärjekorras seitsmes, eeldas, et tiitel läheb tema vanemale vennale prints Andrewile.

2022. aasta novembris spekuleeriti, et kuningakoda võib tiitli anda hoopis kuningas Charles III lapselapsele Walesi printsess Charlotte'ile, et tunnustada tema positsiooni esimese naissoost kuningliku perekonna liikmena, kelle kohta troonipärilusjärjekorras ei saa muuta noorema venna sünd.

10. märtsil 2023 anti tiitel siiski Edwardile, kel oli samal päeval 59. sünnipäev. Tiitel loodi aga eluaegsena, mis tähendab, et Edwardi surma järel liidetakse see uuesti krooniga ja kaotatakse.

Vaata ka
--------

* Gloucesteri ja Edinburghi hertsog

Viited
------

1. ↑  *The London Gazette*: nr 6494. lk 1. 12. juuli 1726.
2. ↑  *The London Gazette*: nr 23119. lk 3127. 25. mai 1866.
3. ↑  *The London Gazette*: nr 38128. lk 5496. 21. november 1947.
4. ↑  *The London Gazette*: nr 41009. lk 1209. 22. veebruar 1957.
5. ↑  "The Earl of Wessex". Royal.gov.uk. Originaali arhiivikoopia seisuga 3. detsember 2010. Vaadatud 30. oktoobril 2010.
6. 1 2 3  Tominey, Camilla (10. märts 2023). "Prince Edward may have the Duke of Edinburgh title – but getting it wasn't easy"". *The Telegraph*. Vaadatud 10. märtsil 2023.
7. ↑  *The London Gazette*: nr 63995. lk 4994. 15 March 2023.
8. ↑  "The King confers The Dukedom of Edinburgh upon The Prince Edward". *The Royal Family*. 10. märts 2023. Originaali arhiivikoopia seisuga 10. märts 2023. Vaadatud 10. märtsil 2023.
9. ↑  Coughlan, Sean (10. märts 2023). "King Charles grants Prince Edward Duke of Edinburgh title". *BBC News*. Vaadatud 10. märtsil 2023.

| * v
* r
Kaasajal kasutusel olevad Briti hertsogitiitlid |
| --- |
| Kuninglikud hertsogid | 
Cambridge'i hertsog **·**  Cornwalli hertsog ja Rothesay hertsog **·**  Edinburghi hertsog **·**  Gloucesteri hertsog **·**  Kenti hertsog **·**  Sussexi hertsog **·**  Yorki hertsog |  |
| Inglise aadel  | 
Beauforti hertsog **·**  Bedfordi hertsog **·** Devonshire'i hertsog **·** Graftoni hertsog **·**  Hamiltoni hertsog **·** 
Marlborough' hertsog **·**  Norfolki hertsog **·**  Richmondi hertsog **·**  Rutlandi hertsog **·**  Somerseti hertsog **·**  St. Albansi hertsog **·**  |
| Šoti aadel  | 
Hamiltoni hertsog **·** Buccleuchi hertsog **·** Lennoxi hertsog **·** Queensberry hertsog **·** Argylli hertsog **·**  Atholli hertsog **·** Montrose'i hertsog **·** Roxburghe'i hertsog |
| Suurbritannia aadel  | 
Brandoni hertsog **·** Manchesteri hertsog **·** Northumberlandi hertsog |
| Iiri aadel  | 
Leinsteri hertsog **·** Abercorni hertsog |
| Ühendkuningriigi aadel  | 
Wellingtoni hertsog **·** Sutherlandi hertsog **·** Westminsteri hertsog **·** Gordoni hertsog **·** Fife'i hertsog |